اپوزيشن گوندونونيو کې کړى اى پي سي کې ځنډ حکومتي ناکامي ده
دپاکستان تحريک انصاف ډاکټر شيرين مزاري وائي چې حکومت اوس هم اى پي سي کې په وړاندې کيدونکې دقومي سلامتۍ دتگلارې په مسوده کار کوي اؤ ددغه غونډې لپاره تيار نۀ دى
دپاکستان په قومي اسمبلۍ کې دحزب اختلاف سترو گوندونو پاکستان پيپلز پارټۍ اؤ تحريک انصاف مشرانو دټول گونديز کانفرنس نۀ رابلل حکومتي ناکامي گرځولې ده. په قومي اسمبلۍ کې دحزب اختلاف مشر سيد خورشيد شاه دخالي په ورځ اسلام اباد کې ميډيا سره دخبرو په مهال وئيلي دي چې دحکومت لخوا دټول گونديز کانفرنس په راغوښتو کې ځنډ يوه ناکامي ده. هغه وويل داى پي سي په راغوښتو کې ځنډ نۀ ؤ پکار اؤ حکومت دسياسي گوندونو دپارليماني مشرانو سره رابطه نۀ ده کړې. بلخوا پاکستان تحريک انصاف دال پارټيز کانفرنس( اى پي سي) دځنډ ذمه وار دعمران خان دگرځولو له امله په واکمن پاکستان مسلم ليگ(ن) اؤ حزب اختلاف پاکستان پيپلز پارټۍ نيوکه کړې اؤ وئيلي يې دي چې پخپله حکومت داى پي سي لپاره په مکمله توگه تيار نۀ ؤ اؤ اوس ددغه گام ذمه واري په پي ټي ائي اچولى شي. په ٨مه جولايۍ لندن ته دعمران خان دطبي معائنې لپاره دتگ وروستو دحکومت اؤ وزيراعظم هاؤس مشر وياند سينيټر پرويز رشيد وئيلي وؤ چې حکومت په دغه غونډه کې دټولو سياسي گوندونو دمشرانو گډون غواړي اؤ له دې امله يې دغه غونډه تر څه وخته ځنډولې. سينيټر پرويز رشيد په دغه مهال په ځانگړې توگه دعمران خان يادونه کړې وه اؤ وې وئيلي يې ؤ چې هغه ته يې په ذاتي توگه ددغه غونډې دجوړيدو په اړه حکومتي پيغام ورکړى ؤ. دپاکستان تحريک انصاف د داطلاعاتو سيکرټري ډاکټر شيرين مزاري وائي چې حکومت اوس هم اى پي سي کې په وړاندې کيدونکې دقومي سلامتۍ دتگلارې په مسوده کار کوي اؤ ددغه غونډې لپاره تيار نۀ دى. هغې وئيلي دي چې پي ټي ائي غونډه کې گډون لپاره تيار ؤ اؤ خپل تجويزونه يې هم وړاندې کړي وؤ. مزاري په قومي اسمبلۍ کې دحزب اختلاف په مشر خورشيد شاه هم نيوکه کړې اؤ وئيلي يې دي چې په پي ټي ائي دنيوکې وړاندې دې هغه دغونډې دځنډيدو علتونه معلوم کړي ، چې دهغې په قول دحکومت په تيارۍ کې کمى ؤ. دروانې مياشتې په پيل کې دوزيراعظم دفتر په رسمي ډول اعلان کړى ؤ چې دغه غونډه به په ١٢ جولايۍ ترسره کيږي اؤ دپاکستان داخله وزير چوهدري نثار علي خان غونډه کې دگډون لپاره دسياسي گوندونو مشرانو ته بلنه ورکړې ده. خو حکومت وروستو خپله فيصله بدله کړه اؤ وې وئيل چې ١٢ جولا ئي يواځې مجوزه نيټه وه اؤ دغه غونډه دپي ټي ائي دمشر پشمول دځينو مشرانو دغيرموجودگۍ له امله ځنډول شوې.